Klokken 19 sætter elprisen historisk rekord

Når Apples Tim Cook går på scenen for at præsentere nye produkter klokken 19.00 dansk tid, sættes der samtidig en træls rekord. Nemlig en ny prisrekord for elprisen på den nordiske elbørs Nordpool. En enkelt kilowatt-time koster mellem 18 og 20 mere end 5 kroner. Samme dag sidste år, var prisen på bare 0,77 øre.

Og sidder du nu og tænker “det er da ikke så galt”, så husk, at det alene er prisen på rå el. Din regning bliver højere. Der skal nemlig lægges både transportbetaling, abonnement, elafgift, gebyrer og moms oven i de 5,21 kroner inden du præsenteres for regningen.

Elprisen har simpelthen aldrig været højere – og det skyldes naturligvis krigen i Ukraine. Den seneste rekord blev sat den 21. december sidste år, hvor prisen toppede på “sølle” 4,62 kroner per kWh.

Det kan, med andre ord, bedre end nogensinde betale sig at tænke over forbruget. I timen mellem klokken 14.00 og 15.00 er prisen lavest (1,71 kroner / kWh), derefter stiger den støt frem mod klokken 20.00, hvor prisen igen begynder at falde.

Nedenfor en oversigt over elprisen i løbet af dagen – sammenlignet med prisen samme dag sidste år. Sidstnævnte er den lille lysegrønne “skygge” i bunden.

Elprisene mellem klokken 12.00 og 24.00 i dag, sammenlignet med samme dag sidste år (kilde: Nordpool).

Som vi kunne fortælle igår, kunne det endda se meget værre ud. Vind- og solenergi har været gode ved danskerne de seneste måneder, hvor de har sat produktionsrekorder. Og altså gjort strømmen billigere for os – Ikke i dag, men i januar og februar.

Får dagens vanvittige elprisen dig til at ændre dine vaner? Fortæl om gode råd og ideer i kommentarfeltet nedenfor …

Klokken 19 sætter elprisen historisk rekord